2. sz. napirendi pont



**ZALA MEGYEI ÖNKORMÁNYZAT**

ELŐTERJESZTÉS

a Zala Megyei Közgyűlés 2022. június 9-i ülésére

**Tárgy:**Beszámoló a Zala Megyei Vállalkozásfejlesztési Alapítvány 2021. évi működéséről.

**Készítette:** Varga Miklós ügyvezető igazgató helyettes

**Megtárgyalta:** Térségfejlesztési Bizottság

Pénzügyi Bizottság

**Előterjesztő:**

Varga Miklós s.k.

ZMVA ügyvezető igazgató helyettes

www.zala.hu

|  |
| --- |
|  |

# Általános üzleti összefoglaló

A Zala Megyei Vállalkozásfejlesztési Alapítvány (továbbiakban: Alapítvány) a 2021-es év elején összeállított és a Kuratórium által elfogadott üzleti tervét az alábbiakban jelölte meg:

* az mikrofinanszírozási tevékenység folytatása, lehetőség szerint bővítése
* Széchenyi Kártya programban közreműködés
* a tervezett pályázati programok sikeres lebonyolítása
* a zalaegerszegi, lenti-i és zalaszentgróti inkubátorház működtetése
* szabad pénzeszközök lekötéséből kamatnyereség és árfolyamnyereség realizálása
* a pénzügyi tervben szereplő árbevétel és adózott eredmény realizálása

Az Alapítvány a 2021-es üzleti évben a tervezett feladatait ellátta, sikeres évet zárt:

* hitelügyletekből származó kamatbevételek 11 millió Ft plusz bevételt eredményeztek a terveinkhez képest
* Széchenyi Kártya program népszerűsége nőtt, 2021-ban 291 ügyletnél tudtunk közreműködni, 5.7 milliárd Ft kedvezményes hitel felvételben segítettük a vállalkozásokat, 4 millió Ft-tal több bevételt realizáltunk
* a tervezett pályázati programok sikeresen futottak, a programok lebonyolításához kapcsolódó rendezvényeket a megtartottuk
* az inkubátorházak kihasználtsága szinte 100%-os volt
* Az Alapítvány 172 millió Forint árbevételt és 15,3 millió Forint pozitív tárgyévi eredményt realizált, melyet korrigálnunk kellett a Sberbank végelszámolása kapcsán képzett 156,6 millió Ft értékvesztéssel. Az adózott eredmény így -141,3 millió Ft veszteségre módosult.
* az Alapítvány nyereséges működése, stabil pénzügyi háttere biztosítja a fenntartható működést

# Az Alapítvány szolgáltatásai és szervezete

Az Alapítvány létrehozáskor megjelölt célfeladata volt a kis- és középvállalkozási szektor fejlesztésének segítése, ami teljes mértékben igazodik a Kormány kiemelt stratégia céljaihoz. Az Alapítvány szolgáltatásaival, melyek elsődlegesen a mikrovállalkozásokkal kapcsolatosak, illeszkednek ezen célkitűzésekhez:

* vállalkozóvá válás segítése
* induló vállalkozások finanszírozásának segítése
* bekapcsolódni a megyei munkahelyteremtő programokba
* mikro és kisvállalatok mikrofinanszírozása
* pályázati tanácsadás
* külpiacra jutás segítése, partnerkeresés (az Enterprise Europe Network szervezet tagjaként)
* hazai és határon átnyúló pályázati programokkal segíteni a megyei gazdasági szereplőit

Az Alapítvány a 2021-as üzleti évben is folyamatos információnyújtással, tájékoztatással, tanácsadással, üzleti partnerközvetítéssel, kedvezményes hitelkonstrukciókkal, pályázati tanácsadással és az elnyert pályázatok megvalósításával tudta segíteni a KKV-kat.

Kollégáink irodáinkban, megújult honlapunkon, tanácsadások és rendezvényeinken alkalmával tudtak megfelelő szolgáltatásokat nyújtani ügyfeleink részére. Adatbázisunkban több ezer vállalkozással tartunk kapcsolatot.

2021-ben 15 irodai munkavállalót alkalmazott az alapítvány, közülük 3 főt projekthez kapcsolódóan határozott idejű szerződéssel. A munkavállalók nagy része felsőfokú végzettséggel, diplomával, nyelvtudással rendelkező közgazdász. 2021 év végével 1 fő határozott szerződésű munkavállaló szerződése lejárt.

## 3.1 Mikrofinanszírozás

A ZMVA 2021-ben is több mikrohitel alapból nyújtott hiteleket: Országos Mikrohitel Alapból (OMA), a Helyi Mikrohitel Alapból (HMA), valamint saját forrásból (FÜRGE, SFFHMP):

* Országos Mikrohitel Alap – (OMA) központi hitelezési mechanizmussal, hosszabb átfutási idővel – az MVA által előzetesen jóváhagyott ingatlanfedezet mellett - konstrukció kondíciói mindezek mellett nagyon kedvező évi 3,9%-os fix kamat mellett folyósítható és saját erő felmutatása sem szükséges.
* Helyi Mikrohitel Alap (HMA) 2006 óta a ZMVA sikeres hitelterméke, de korlátozott forrásokkal rendelkezik, 2018. év végére mind a 370 millió Ft összeg kihelyezésre került, így a havi visszaforgó befizetésekből, mintegy 5 millió Ft-ból lehet csak gazdálkodni – újabb hitelt kihelyezni. A hitel kamata a ZMVA-nál rendezett hitel múlttal rendelkező, visszatérő ügyfelek esetében évi 3,9 %, az új ügyfelek részére pedig évi 4,5 %.
* Fürge Hitel Program 2017. évben indult elsősorban kisebb likviditási nehézségek áthidalására. E hitelkonstrukciónál nem szükséges ingatlanfedezet biztosítása. A feltételeknek való megfelelés esetén elég a vállalkozás tulajdonosának kezességvállalása, melyhez a ZMVA és Garantiqa Hitelgarancia Zrt. között létrejött megállapodás alapján a tőkeösszeg 80-%-áig Garantiqa Hitelgarancia Zrt. készfizető kezességet vállal. Igénybe lehet venni beruházási, illetve vállalkozásfinanszírozási célra. Ez utóbbi hitelcél esetén a hitel újra kihelyezhető lehet.
* Saját Forrásból Finanszírozott Helyi Mikrohitel Alap (SFFMHP) Az alapot 2018. novemberben hozta létre a ZMVA kuratóriuma a növekvő vállalkozói igények kielégítésére. Az alapban 300 millió Ft helyezhető ki. A programban széleskörű vállalkozói réteg juthat finanszírozási forráshoz, többek között a mezőgazdasági vállalkozások, teherfuvarozók. A ZMVA nagy figyelmet fordít a vállalkozásokban végbemenő generációváltással kapcsolatos finanszírozási nehézségek megoldására. Bizonyos keretek között erre is igénybe lehet venni ezt a hitelt. A hitel kamat a ZMVA-nál rendezett hitel múlttal rendelkező, visszatérő ügyfelek esetében évi 3,9 %, az új ügyfelek részére a futamidő első évében évi 5 %, majd az követően pontos törlesztés esetén évi 3,9 %.

A Zala Megyei Vállalkozásfejlesztési Alapítvány a Kormány gazdaságpolitikai intézkedéseihez igazodva 2021-ben, valamint meghatározott, egyedi esetekben 2022. június 30-ig lehetőséget biztosít a tőke, kamat és késedelmi kamat fizetési kötelezettségek halasztására minden Új Magyarország Mikrohitel Program, Új Széchenyi Hitel Program, Új Széchenyi Kombinált Hitel Program, Fürge Hitel Program és Saját Forrásból Finanszírozott Helyi Mikrohitel Programból folyósított ügylet esetén.

A 2020, valamint 2021 évben a moratóriumot igénybe vevő ügyfelek 90 %-a 2022 januárjától visszatért a rendes törlesztési rendben. Többen közülük a felhalmozott kamat és tőketartozást is rendezték, így a 2021 évben a tervezett mikrohitel bevételek megvalósulhattak.

2021-ben a Magyar Vállalkozásfejlesztési Alapítvány változtatott az OMA program feltételrendszerén. Ennek keretében a felvehető hitelösszeg 10-ről 15 millió Ft-ra nőtt, a futamidő 10-ről 15 évre emelkedett, valamint a hitel türelmi ideje már akár 3 év lehet. Bevezettek egy új terméket is. Ez az úgynevezett szabadfelhasználású mikrohitel, mely felhasználásáról az ügyfélnek nem kell számlákkal és egyéb számviteli bizonylatokkal elszámolnia. Ezen kedvező változások hatására az év második felében jelentősen megnövekedett a kereslet a hitel iránt, mely a beadott hiteligények közel 25%-os növekedését hozta az előző évhez képest. Az ügyletek átfutása az MVA-nál azonban továbbra is lassú, így a jóváhagyott ügyletek nagy része a 2022 évben került folyósításra.

A 2021-ben benyújtott hitelkérelmek nagy része a vendéglátás és az ahhoz kapcsolódó szolgáltatásokhoz, termeléshez kapcsolódik és zömében Balaton parti vállalkozások nyújtották be.

**A folyósított mikrohitel állomány helyzetéről (2021.12.31-ig):**

|  |  |
| --- | --- |
| 1993-től folyósított hitelek száma: | 3143 darab |
| 1993-tól folyósított hitelek összege | 10 231 624 123 Ft |
| 2021. december 31-én az élő hitelek száma: | 425 darab |
| 2021. december 31-én élő hitelek hitelállománya | 1 453 207 350 Ft |
| 2021-ban folyósított hitelek száma | 33 darab |
| 2021-ban folyósított hitelek összege | 249 300 000 Ft |

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| 2021-ben beadott pályázatok körzetenkénti megoszlása | | | |  | | 2021.12.31. fordulónappal | | |  |
| Megnevezés | Beadott pályázatok | | | | Jóváhagyott pályázatok | | | |
|  | db | Összeg (Ft) | % | | db | | Összeg (Ft) | % |
| Keszthely és környéke | 23 | 230 000 000 | 51,9% | | 23 | | 230 000 000 | 51,9% |
| Lenti és környéke | 2 | 7 500 000 | 1,7% | | 2 | | 7 500 000 | 1,7% |
| Nagykanizsa és környéke | 5 | 48 500 000 | 10,9% | | 5 | | 48 500 000 | 10,9% |
| Zalaegerszeg és környéke | 12 | 96 000 000 | 21,7% | | 12 | | 96 000 000 | 21,7% |
| Zalaszentgrót és környéke | 2 | 23 000 000 | 5,2% | | 2 | | 23 000 000 | 5,2% |
| Somogy megye | 1 | 3 500 000 | 0,8% | | 1 | | 3 500 000 | 0,8% |
| Vas megye | 3 | 26 000 000 | 5,9% | | 3 | | 26 000 000 | 5,9% |
| Veszprém megye | 1 | 8 500 000 | 1,9% | | 1 | | 8 500 000 | 1,9% |
| **Összesen** | **49** | **443 000 000** | **100%** | | **49** | | **443 000 000** | **100%** |

A folyósítások megoszlása 2021. évben az egyes hitelalapok szerint.

|  |  |  |
| --- | --- | --- |
| **Hitelalap** | **Mennyiség (db)** | **Összeg (Ft)** |
| OMA | 21 | 174 000 000 |
| HMA | 38 | 43 8500 000 |
| Fürge hitel | 3 | 9 000 000 |
| SFFHP | 4 | 27 500 000 |
| **Összesen:** | **33** | **249 300 000** |


**3.2 Széchenyi Kártya:**

A Zala Megyei Vállalkozásfejlesztési Alapítvány az országban egyedüli vállalkozásfejlesztési alapítványként 2015 óta forgalmazza a vállalkozások legnépszerűbb finanszírozási eszközét. Az érdeklődés egyre nagyobb, 2021 év végéig kumuláltan 9.4 milliárd Forint értékben működtünk közre a vállalkozók benyújtott hiteligénylésével kapcsolatosan. 2021-ben 291 db ügyletünk volt, 5.7 milliárd Forint értékben.

2021 év második felében megjelent két új KAVOSZ finanszírozási konstrukció Széchenyi Lízing GO! és a Mikrohitel GO!, melyek forgalmazását is sikerült megvalósítanunk.

A Széchenyi Lízing GO! és a Mikrohitel GO! termékek nagyon népszerűvé váltak, 532 millió Ft értékben, 64 db ügyletben tudtunk közreműködni.

A forgalmazott kártyadíjakból származó bevételeink így jelentősen meghaladták a tervezett szintet, összesen 6 millió Ft bevételt tudtunk realizálni.

****

## 3.3 Inkubátorházak:

Az inkubátorházak Zalaegerszeg, Lenti, Zalaszentgrót városokban közel 100 % kihasználtsággal működtek a 2021-es évben, Zalaegerszegen 8, Lentiben 16, Zalaszentgróton 5 kiadó irodával, oktatóteremmel.

**Zalaszentgrót**: 2021 év második felében Zalaszentgrót Város Önkormányzat kezdeményezte zalaszentgróti inkubátorház 2023-ban lejáró tartós használati jogának közös megegyezésével történő felbontását 2021. december 31. nappal. Az inkubátorház működtetése nem eredményezett az Alapítvány számára nyereséget, ezért a Zala Megyei Vállalkozásfejlesztési Alapítvány Kuratóriuma 5 fő igen szavazattal hozzájárult a szerződés felbontásához.

A közös megegyezéssel történő tartós használati szerződés megszűntetése megtörtént 2021. december 31. nappal. Az inkubátorház bérlőivel a szerződések felbontásra kerültek, az elszámolások (bérleti díj, rezsi költség, kaució) rendezve lettek január hónapban.

**Lenti**: Lenti inkubátorház 2022. évi üzemeltetésére kiírt pályázatnak a ZMVA lett nyertese, az üzemeltetési szerződés aláírásra került 2021. december 16-án, ami éves 2.6 millió Ft bevételt jelent az Alapítvány számára.

## 3.4 Inter-regionális projektek

#### 3.4.1 ATM for SMEs

**Projekt címe:** Mikrofinanszírozási lehetőségek KKV-k részére

**Program:** Interreg Europe Program 2014-2020

**Projekt tartalmának rövid összefoglalója:**

* az "ATM " projekt legfőbb célja, hogy javítsa a mikrofinanszírozási eszközökhöz való hozzáférést, átfogó tudástranszfer és innovatív megoldások segítségével a résztvevő régiók területén.
* A regionális partnerek elkészítik a cselekvési terveket annak érdekében, hogy integrálni és telepíteni tudják a nemzeti politikához azon beazonosított jó gyakorlatokat, amelyeket a projekt futamideje alatt sajátítottak el a régiók közötti együttműködés keretében.

**Költségvetés** (összköltség, ZMVA költségvetése): 1.759.677 € (131.292 €)

**A megvalósítás időszaka**: 2016.04.01 – 2021.03.31 (pénzügyi zárás: 2021.01.31.)

**Projekt megvalósítása, tevékenységek:**

Az első lépés során (a projektmegvalósítás 0-6 hónapja) a partnerek kielemezték a saját regionális helyzetüket a vállalkozásfejlesztés és mikrofinanszírozás előmozdítására irányuló szolgáltatások, valamint a jogi és politikai háttér vonatkozásában.

Ezt követően a második lépésben (a projektmegvalósítás 7-24. hónapja) intenzív tanulási folyamat következett. A régiók közti tanulás legfontosabb eszközei a 6 regionális partner által szervezett tanulmányutak voltak, ahol, szemináriumok, közös tematikus workshopok, interaktív sikertörténet szemináriumok, helyszíni látogatások zajlottak.

A régiók közti tanulási szakaszt követően a harmadik lépésben (25-30. hónap) a partnerek megvitatták a tanulmányi utak során levont tanulságokat a helyi érdekeltekkel.

A partnerek számos megrendezett workshopon határozzák meg az értékes tapasztalatokat és gyakorlatokat, amelyeket a jövőben ki tudnak aknázni. A KKV bevonása számos interaktív találkozón keresztül zajlott le minden régióban.

Az intenzív tanulási fázis eredményeként a partnerek regionális akcióterveket dolgoztak ki valamennyi érintett politikai eszköz vonatkozásában.

**A** **2021-es évben az Alapítvány** **a projekt zárását végezte**, hírlevelet, hirdetéseket jelentetett meg a projekt eredményeiről.

**A projekt meghosszabbításra került 2021. október 1.-től**, további 24 hónapra, mely megvalósítása során számos lehetőséget, átfogó tudástranszfert és innovatív megoldásokkal nyújt a KKV-k és döntéshozók számára ingyenesen.

**Költségvetés** (összköltség, ZMVA költségvetése): 398.200,00 € (41.800 €)

**A megvalósítás időszaka**: 2021.10.01 – 2022.09.30.

**Projekt összefoglalója:**

Az ATM for SMEs projekt sikeresen segítette a mikrofinanszírozáshoz történő hozzáférést és hozzájárult a releváns szakmapolitika fejlesztéséhez és adaptálásához.

A válság új lendületet adott a mikrofinanszírozási programoknak; Európa szerte megfelelő kezdeményezéseket látunk a válság hatásainak enyhítésére.

A partnerség további tapasztalatcserét tervez a válságból való kilábalás elősegítéshez, és annak szakpolitikai illeszkedéséhez. A meghosszabbított projekt a tapasztalatcserére, a tanulásra és a regionális politikák fejlesztésére összpontosít, hogy a mikrofinanszírozással és a válságtűrő képességek fokozására meghozott intézkedések megalapozottak, finanszírozhatók és hozzáférhetőek legyenek.

A szakpolitikai változások a hatékonyabb gazdaságpolitika (pályázati felhívások szervezése vagy a projektek kiválasztásának módja), új projektek generálásán és strukturális változtatásokon (a szakpolitikai eszköz módosításán) keresztül valósulnak meg. Ezek a fejlesztések lehetővé teszik olyan helyi akciók megvalósítását, melyeket az új válsághelyzet kezelésével kapcsolatos tapasztalatcserék ösztönöztek (esetleg mikrofinanszírozással kombinálva).

A projekt fő tevékenységei az interregionális tanuláshoz kapcsolódnak (negyedévenkénti partnertalálkozók által), amely az 5 éves időtartamú projektben meghatározott menetrendet követi (csereszemináriumok, sikertörténetek bemutatása, szakpolitikai ajánlások). A partnerek megvitatják a legjobb gyakorlatokat, szakpolitikai ajánlásokat készítenek a helyi fejlesztésekhez az érintettekkel történő találkozok során. A projekt fő eredménye 7 továbbfejlesztett szakpolitikai ajánlás lesz projekt szinten, továbbá 1 közös jelentés a mikrohitel jelentőségéről a COVID-19-cet követő helyreállítási folyamatokban, ezek előkészítéséhez a Zala Megyei Vállalkozásfejlesztési Alapítvány 2 rendezvényt szervez a témában érintettek számára.

**A 2021-as évben az Alapítvány** számos projekttalálkozón vett részt, melyeken a COVID hatására kialakult mikrofinanszírozi helyzeteket elemezték, egyeztették a regionális partnerek.

#### 3.4.2 B-Light

**Projekt címe:** Horvát – Magyar határmenti KKV fejlesztés (PP Light)

**Program:** Horvátország-Magyarország Határon Átnyúló Együttműködési Program 2014-2020

**Projekt tartalmának rövid összefoglalója:**

* Horvát és magyar kis- és középvállalkozások kapcsolatépítése új támogatási rendszerrel.
* A projekt célja, hogy a vállalkozások minél nagyobb mértékben be legyenek vonva a területi együttműködési programba, mivel a vállalkozássűrűség a nemzeti átlag alatt található.
* A program célterülete: a határ menti megyék Baranya, Somogy, Zala, Kapronca-Kőrös, Muraköz, Verőce-Drávamente).
* Az egyes szervezetek szerepe a projektben:
* *Irányító Hatóság:* A támogatási szerződés megkötése a vezető partnerrel és a konstrukció végrehajtásának felügyelése, szükség esetén esetében a beavatkozás.
* *Partnerség vezető kedvezményezettje:* A konstrukció végrehajtásáért felelős szervezet, melynek határon átnyúló együttműködési referenciákkal, pénzügyi és adminisztratív kapacitással kell rendelkeznie.
* *Partnerszervezetek:* Legfőbb feladatuk a pályázati konstrukció promóciója illetve a megfelelő vállalkozások felkutatása és bekapcsolása a programba.
* *KKV (,,PP Light”):* Az együttműködési akciók megvalósítására támogatást kapnak.

**Költségvetés** (összköltség, ZMVA költségvetése): 9.960.000 € (225.676 €)

**A megvalósítás időszaka:** 2017.02.01 – 2021.07.31., meghosszabbítva 2022.12.31-ig.

**Projekt összefoglalója:**

A B Light Konstrukció projekt az Interreg V-A Magyarország-Horvátország Együttműködési

Program 2014-2020 keretein belül lehetővé teszi a magyar-horvát határ menti területen működő kis- és középvállalkozások (KKV-k) együttműködési projektjének finanszírozását.

A projekt a vállalkozásoknak 75 %-os vissza nem térítendő támogatási lehetőséget biztosít.

Célja egy határátnyúló (horvát-magyar), új, közös technológia, termék, vagy hozzáadott érték kialakítása a vállalkozások között. A B Light projekt egy vállalkozásfejlesztési konstrukcióra épül.

A projektet annak kedvezményezettei valósítják meg; a fő kedvezményezett a Horvát KKV-k Innováció- és Beruházásfejlesztési Ügynöksége (HAMAG-BICRO), valamint kedvezményezettként a területi (megyei) fejlesztési ügynökségek, közöttük a Zala Megyei Vállalkozásfejlesztési Alapítvány is.

A program célterülete: a határ menti megyék Baranya, Somogy, Zala, Kapronca-Kőrös, Muraköz, Verőce-Drávamente.

**Projekt célja:**

A horvát és magyar kis- és középvállalkozások kapcsolatépítése egy támogatási rendszerrel.

A projekt célja, hogy a határmenti vállalkozások minél nagyobb mértékben be legyenek vonva a területi együttműködési programba, mivel a vállalkozássűrűség ezen régióban a nemzeti átlag alatt található.

További célok:

* A bruttó hozzáadott érték (GDP) növekedés az ipari és a szolgáltatási szektorban;
* A kis- és középvállalatok nemzetközivé válásának ösztönzése és versenyképességének növelése;
* A kis- és középvállalatok versenyképességének növelése;
* Az üzleti együttműködés révén elősegíteni a fejlődését: közös termelés, fejlesztési szolgáltatások és technológiai transzferek, ellátási láncok, közös piac, jövőbeli közös vállalkozások tervezése keretében.

Ki pályázhatott?

Egy Light projekthez legalább két, egy horvátországi és egy magyarországi, Light partner (KKV) szükséges. A Light projektben szereplő Light partnerek száma maximum négy lehet. A Light Partnerek csak kis- és közepes vállalkozások (KKV-k) lehetnek. A Partnernek regisztrált székhellyel vagy telephellyel kell rendelkeznie a program célterületén.

Pályázat témája:

Magyarországi és horvátországi határ menti vállalkozások közösen együttműködve hozzanak létre egy Light Projektet, mely során:

• egy határon átívelő új, közös technológiát, hozzáadott értéket teremtenek,

• dolgozzanak ki egy határon átívelő termék vagy szolgáltatás arculatát,

• lépjenek be közösen külföldi piacra.

A finanszírozásról:

A B Light program keretében több mint 7.6 millió Euró értékű vissza nem térítendő támogatás

pályázható. A támogatás maximálisan az teljes projekt költség 75%-át fedezi, míg a fennmaradó költségek legalább 25%-át a Light partnereknek kell magukra vállalniuk a Light program megvalósulása során. A Light projekt megvalósítási időtartama 6-12-18 hónap.

**A 2021-as évben az Alapítvány** a negyedik forduló tartalmi bírálását végezte az év elején, valamint a pályázókkal és a partnerséggel tartotta a kapcsolatot. A projekt eredeti terve szerint három, különböző időpontban meghirdetett nyílt felhívásban lehetett pályázniuk a pályázóknak, azonban hosszas konzorciumi egyeztetést követően meghirdetésre került egy negyedik felhívás is 2020.11.16-2021.01.22 között. Az előre nem tervezett negyedik forduló némi változtatást is vont maga után a pályázás módjában és a költségek vonatkozásában egyaránt: egy fordulós pályázás került meghirdetésre, a korábbi két fordulós helyett, az időtakarékossági szempontokat figyelembe véve, valamint a Light Projektek Light Partnerekre kivetített minimum és maximum költségkerete is módosult (lentebb látható). Az alapítvány a negyedik kört nyilvánossá tette, valamint segítette a pályázókat a kérdéseik megválaszolásában.

2021-es évben került sor a negyedik körben benyújtott pályázati anyagok elbírálására. Zala megyéből ~35 fő komolyabban érdeklődött a negyedik meghirdetett pályázati lehetőségről; összesen 12 pályázat jutott be a bírálási körbe. A negyedik körben négy zalai vállalkozás nyerte el a pályázatot.

Az első körben kettő, a második és a harmadik körben 1-1 Zala megyei nyertes projekttel írt alá projektszerződést a konzorcium.

A projekt meghosszabbítása megtörtént, így 2022. december 31-ig tart a projekt megvalósítási időszaka.

**3.4.3. SEPIaM-CC**

**Projekt címe:** A határon átnyúló állami intézmények kapacitásnövelése a fenntartható energiatervezés és energiakezelés, valamint az éghajlatváltozás enyhítése terén

**Projekt tartalmának rövid összefoglalója:**

A húsz hónapos projekt célja az, hogy fenntartható energiapolitika valósuljon meg a határmenti horvát-magyar régiókban, valamint mindenki számára iránymutatóak legyenek a közintézmények fenntartható energiatervezése és energiakezelése.

**Költségvetés:** (összköltség, ZMVA): 176 075,35 € (74 033,00 €)

**A megvalósítás időszaka:** 2020.07.01-2022.02.28 20 hónap

**Projekt összefoglalója:**

Az Európai Unió küzd a klímaváltozás ellen és mivel az Európai Unió közintézményei fontos szerepet játszanak a klímaváltozásban, ezért azok vezető szereplőkké válnak a helyi energetikai irányelvek megalkotásában és az Európai Unió energetikai és klímavédelmi céljainak elérésében egyaránt.

A húsz hónapos projekt célja az, hogy fenntartható energiapolitika valósuljon meg a határmenti horvát-magyar régiókban, valamint mindenki számára iránymutatóak legyenek a közintézmények fenntartható energiatervezése és energiakezelése.

A projekt részletes törekvései a következők: fenntartható környezet megteremtése, az életminőség javítása, az éghajlatváltozás csökkentése, az energiahatékonyság növelése, a már kialakult jó példák átültetése a gyakorlatba, a közös célok megfogalmazása, a lakosság és a hatósági szervezetek bevonása és együttműködése.

A projekt megvalósítása során a partnerek díjmentesen egy-egy Fenntartható Energia és Klíma Akciótervet (SECAP) is kidolgoznak egy Zala megyei önkormányzat, valamint egy a horvátországi Muraközben működő helyi önkormányzat számára.

Az akcióterv megoldást nyújt a túlzott energiafogyasztás csökkentésére, alternatívát mutat az energiafelhasználásban egyaránt, segíti a jövőbeni beruházások tervezését, nem utolsó sorban számos Európai Uniós pályázat esetében előnyt jelent, ha az önkormányzat már rendelkezik Akciótervvel, hosszútávon pedig így csökken a település energiafelhasználása – a lakosság számára a rezsiköltség –, függetlenedik az energiaszolgáltatóktól és élhetőbb lakókörnyezet jöhet létre.

Sajnos a gyakorlat azt mutatja, hogy az önkormányzatok még nincsenek igazán felkészülve az energiahatékonyság és a klímavédelem szükséges lépéseire, valószínűsíthetően kapacitáshiány, erőforráshiány, valamint a szándék hiányából fakadólag is, éppen e célból a konzorcium tagjai a projekt megvalósítása során szakmai információkat, számos szakmai rendezvényt és előadásokat kínál az érdeklődők számára.

Ahhoz, hogy a SEPIaM-CC projekt ezen célkitűzési megvalósulhassanak, a projekt szakértői megvizsgálják a meglévő energia- és éghajlattervezéssel, éghajlatkezeléssel kapcsolatos stratégiai dokumentumokat, korszerű pénzügyi és energetikai elemzéseket végeznek, határon átnyúló munkaértekezleteket szerveznek, ahol egyeztetik a horvát-magyar vizsgálati eredményeket, melyek alapján egy horvát-magyar módszertant dolgoznak ki, arra a célra, hogy előremozdítsa a felek közötti együttműködést az éghajlatváltozás megállítása érdekében.

A projekt fő célcsoportja a helyi önkormányzatok, az állami intézmények, a kis-és középvállalkozások (KKV-k), azonban a társadalom minden tagja kulcsszerepet kap az energia és a klímaváltozás kezelésében.

**A 2021-as évben** a projekt megvalósítása során az Alapítvány számos tanulmányt végzett, majd a stratégiákat is felállította. Az év során előkészítésre került a Fenntartható Energia és Klíma Akciótervel (SECAP) kapcsolatos nyílt felhívás dokumentáció. A 2021-es évben ezen nyílt felhívás lezárását követően kiválasztásra került Lenti Önkormányzata a zalai régióból, valamint Muraszerdahely, a horvátországi muraköz régióból, melyek számára egy-egy ingyenes Fenntartható Energia és Klíma Akciótervet készített a konzorcium.

A 2021-es évben számos bilaterális találkozó, szakmai rendezvény került megrendezésre fenntartható energetikai tervezés és klímaváltozás csökkentése megvalósítása érdekében.

#### 3.4.4. Zalai innovatív foglalkoztatási paktum megvalósítása

A Zala Megyei Önkormányzat a TOP-5.1.1-15 kódszámú „Zalai innovatív foglalkoztatási paktum” pályázata keretében megyei szintű gazdaság- és foglalkoztatás-fejlesztési együttműködési programot indított. A program célja a gazdasági növekedés, a munkahelyteremtés, a megyei népesség helyben tartása – kapcsolódva az előző és a jelenlegi uniós ciklusban megvalósított fejlesztésekhez.

**ZMVA költségvetése:** 165.486.460 Ft (projekt induláskor) – 152.964.662 Ft (2020-ban érvényes pályázati költségvetés alapján)

**ZMVA feladatai:**

* Munkaerő-piaci szolgáltatás, mentorálás
* Önfoglalkoztatásra való felkészítés (vállalkozásindítás)
* Vállalkozói Tanácsadás
* Stratégiák és projekt-tervek kidolgozása
* Foglalkoztatási és munkaerő felmérés – 250 vállalkozás, intézmény, stratégia készült.

**Mentori szolgáltatás keretében az alábbi módokon nyújtottunk segítséget az ügyfelek részére:**

* Az elhelyezkedést akadályozó körülmények feltárása, megszüntetése.
* Az ügyfél érdeklődésének, képességeinek, személyiségének és a munkaerő-piaci igényeknek megfelelő pályaterv kialakítása, ill. a megfelelő képzési lehetőség kiválasztása, pályamódosítás esetén: új képzés vagy foglalkozás megtalálása.
* A munkavállaláshoz szükséges ismeretek, tapasztalatok átadása, a hatékony álláskeresési ismeretek megismertetése az ügyfelekkel (önéletrajzírás, felkészítés állásinterjúra, segítségnyújtás az álláskeresési technikák megismertetésében.)
* A munkába állás, illetve az új munkahelyen történő beilleszkedés támogatása.
* Képzésekre történő felkészítés, támogatás nyújtása.

**A program támogatási elemei:**

**1. Képzés:** a Munkaügyi Központ által szervezett képzések a programban résztvevő álláskereső ügyfelek számára ingyenesek, ugyanis térítik számukra:

* a képzési költség teljes összegét;
* keresetpótló juttatásban, és
* utazási költségtérítésben részesülnek.

A ZMVA tanácsadói segítik az ügyfeleket a képzés sikeres teljesítésében, és utána a munkaerő-piacon történő elhelyezkedésben is.

**2. Bértámogatás**: a munkáltatónak kell igényelnie a munkaügyi központnál a létszámnövekményt jelentő – álláskereső – ügyfél alkalmazása esetén.

* A támogatás folyósítási időtartama legfeljebb 8 hónap lehet, további 4 hónapos, támogatás nélküli tovább foglalkoztatási kötelezettség előírása mellett. (6+3 konstrukció is igényelhető.)
* A támogatás mértéke a munkáltatót terhelő bér és szociális hozzájárulási adó 100%-a, legfeljebb összesen (szuperbruttó!) 282.000 Ft/fő/hó. (9-es FEOR – szakképzettséget nem igénylő munkakörök – esetén a támogatás maximális mértéke bruttó 180.000 Ft/fő/hó.)

A tanácsadók folyamatosan tartják a kapcsolatot az ügyféllel és a munkáltatóval annak érdekében, hogy a beilleszkedés minél hatékonyabban megvalósuljon.

**3. Vállalkozóvá válás támogatása**

6 hónap időtartamra nyújtható támogatás az új vállalkozást indító álláskereső ügyfél számára, havonta a kötelező legkisebb munkabér összegéig – amely 2020-ban 161.000 Ft.

A tanácsadó segít az ügyfélnek a vállalkozás elindításához szükséges adminisztrációs, jogi, gazdasági és marketing ismeretek átadásában, az üzleti terv elkészítésében, és a vállalkozás sikeres működtetésében.

**4. Munkaerő-piaci szolgáltatás nyújtása**

Ez a szolgáltatás a fenti 3 támogatási elemhez kapcsolódóan, ill. önállóan is biztosítható az ügyfelek számára.

A tanácsadók segítik az ügyfél érdeklődésének, képességeinek, személyiségének és a munkaerő-piaci igényeknek megfelelő pályaterv kialakítását (képzés, vállalkozóvá válás, elhelyezkedés a munkaerő-piacon). A munkavállaláshoz szükséges ismeretek, tapasztalatok átadása, a hatékony álláskeresési ismeretek megismertetése az ügyfelekkel: önéletrajzírás, felkészítés állásinterjúra, segítségnyújtás az álláskeresési technikák megismertetésében. Továbbá közvetítik az ügyfelek számára a munkaerő-piacon számukra megfelelő álláslehetőségeket.

Mind a 4 támogatási elem ingyenes a programba bevont ügyfelek számára.

Megvalósultak a munkaerő-piaci szolgáltatások, KKV-knak történő tanácsadás.

**Elfogadott jelentések összege 2021-ben**: 23 964 663 Ft

**Elszámolt bérköltség:** 5,2 fő

A megvalósítás időszaka: 2017.01.01 – 2022.05.31.

|  |  |  |  |  |  |  |  |
| --- | --- | --- | --- | --- | --- | --- | --- |
| **ÖSSZESÍTETT KIMUTATÁS** | | | | | | | |
| ***Térség*** | ***Képzés*** *(VVT képzéssel együtt)* | ***Bértám.*** | ***VVT*** | ***Csak szolgált.*** | Összes támogatási elem | *Duplikált támogatás* | ***Összes bevont (fő)*** |
| **Zalaegerszeg** | **52** | **74** | **14** | **40** | 180 | *9* | **171** |
| **Nagykanizsa** | **17** | **84** | **25** | **44** | 170 | *9* | **161** |
| **Letenye** | **4** | **68** | **8** | **23** | 103 | *0* | **103** |
| **Lenti** | **17** | **75** | **14** | **27** | 133 | *3* | **130** |
| **Keszthely** | **14** | **64** | **16** | **38** | 132 | *3* | **129** |
| **Zalaszentgrót** | **8** | **36** | **8** | **28** | 80 | *2* | **78** |
| **Összesen** | **112** | **401** | **85** | **200** | 798 | 26 | **772** |

#### 3.4.5 Álláskeresők és fiatalok vállalkozóvá válásának ösztönzése a Nyugat-Dunántúlon

**Program:** Gazdaságfejlesztési és Innovációs Operatív Program 5.1.9.

**Projekt tartalmának rövid összefoglalója:**

* Életképes üzleti ötlettel és vállalkozói szemlélettel bíró fiatalok és 30 év feletti álláskeresők vállalkozóvá válásnak elősegítése
* Vállalkozói készségek fejlesztése képzéseken keresztül

A megvalósítás időszaka: 2019-2022

2020-ban lezajlottak a szerződéskötéshez szükséges eljárások, adminisztrációs lépések, tesztelésre került a program CRM rendszere. Megvalósult az ügyfelek tájékoztatása, információs napok, sajtótájékoztatók, képzések, csoportos tanácsadások valósultak meg, összesen 26 alkalommal. 2020 év végén, 2021 év elején 300 zalai vállalkozást alapítottak meg az ügyfelek. A működésre, bérköltségekre, kisebb beruházásokra fordítható támogatási összegek kiutalása megkezdődött.

2021-ben a létrejött vállalkozások számára mentorálási rendezvényeket szerveztünk, szükséges adminisztrációs segítséget nyújtottunk, lezártuk a programban résztvevők támogatási programját.

**Elfogadott jelentések összege 2021-ben:** 13 674 956 Ft

**Elszámolt bérköltség:** 1,6 fő

**A megvalósítás időszaka:** 2017.01.01 – 2022.08.31.

## 3.4.6. Enterprise Europe Network

Az Enterprise Europe Network a világ legnagyobb vállalkozásfejlesztési hálózata (66 ország, 600 partnerszervezet), melynek Zala megyei képviseletét a kezdetektől, 2008-tól a ZMVA látja el. Magyar partnerek: Magyar Exportszervezési Ügynökség (HEPA), pécsi, győri, székesfehérvári, debreceni, szegedi kamarák, PRIMOM, ZMVA. Az EEN projekt COSME uniós forrást tartalmaz. A ZMVA a projektek önrészét és az előfinanszírozást saját forrásból biztosítja.

Az Enterprise Europe Network (EEN) az egyetlen, az Európai Bizottság Vállalkozási és Ipari Főigazgatósága által létrehozott vállalkozásfejlesztési hálózat, amely a kis- és középvállalkozások üzletfejlesztési törekvéseit szolgálja az Európai Unióban és azon túl. Az Enterprise Europe Network magas színvonalú szolgáltatást, gyakorlati támogatást nyújt a **vállalkozásoknak termékeik és szolgáltatásaik nemzetközi piacokon való megjelenéséhez, üzleti kapcsolatok kialakításához, technológia és tudástranszferhez, európai projektek megvalósításához, forrásszerzéshez vagy akár innovatív ötletek kifejlesztéséhez és piacra viteléhez.**

Enterprise Europe Network, Zalaegerszegi iroda eredményei 2021. évben:

* Elért vállalkozások száma a régióban (főleg Zalában): 1500 fő
* Résztvevők száma tájékoztató jellegű rendezvényeinken Zalában: 140 fő (2 db)
* Tanácsadás különféle témákban (nemzetközi piacra jutás, finanszírozás, innováció, vállalkozásalapítás, adózás, jogi): 53 db
* Üzletember-találkozókon, szakmai tanulmányutakon résztvevők száma: 14 fő
* Üzletember-találkozókon és szakmai utakon tárgyalások száma: 20 db
* Achievements (üzleti megállapodás vállalkozók között): 11 db
* Európai kampányokban, konferenciákon, ágazati szektorcsoport üléseken és tréningeken való részvétel: 6 alkalom

Főbb rendezvények, melyekben szervezők/társszervezők voltunk és részt vettek  magyar vállalkozók

**2021. március 5-én online formában** került megrendezésre a zalaegerszegi **IV. Egészségturizmus Konferencia és Kiállítás**, melyen a hálózat is támogatóként vett részt. Munkatársunk előadást tartott az érdeklődők számára a hálózat tevékenységéről, szolgáltatásairól, kiemelten a zalai EEN iroda Turisztikai Szektorcsoportban való részvételével járó további lehetőségekről.

**2021. szeptember 23-24-én** került megrendezésre Zalaegerszegena **II. Greentech Zöld Energia és Fenntarthatóság szakkiállítás és konferencia** az autóipari tesztpálya területén, melyhez a hálózat előadók szervezésével, a helyszín és a technikai feltételek támogatásával járult hozzá. Munkatársaink standdal jelentek meg a kiállításon és az érdeklődők számára tájékoztatást adtak a hálózat tevékenységéről,

A pandémia miatt az üzleti találkozók többsége továbbra is az online térben került megrendezésre. Így azonban lehetőségünk volt olyan rendezvényekre is résztevő zalai vállalkozásokat szervezni, amelyek más körülmények között elérhetetlenek lennének. Ilyen volt a **2021. november 11-én** megrendezett, csúcstechnológiás cégeket felvonultató **Central Europe Space Industry Day & Brokerage** amelyen 350 cég vett részt több, mint 20 országból.

2021-ben a fizikailag megrendezett B2B-k száma még elég csekély volt, így mi semszerveztünk közös kiutazást és vásárlátogatást a zalai vállalkozóknak, de népszerűsítettünk számos online rendezvényt, melynek eredményeképp végül tárgyalásokat is bonyolítottak a résztvevő zalai vállalkozások. Ilyenek voltak például:

* **Austrian – Hungarian Cooperation Event and B2B** – az osztrák relációk iránt érdeklődőknek;
* **Future of Building 2021 | Virtual Brokerage Event** – az építőipar számára,
* **The impact of sustainability and climate change on Bavarian and Hungarian businesses** – a megújuló energiákkal és fenntarthatósággal foglalkozó, német piac iránt érdeklődő cégek számára;
* **B2B Wood & Furniture virtual meetings** – a faipari vállalkozóknak;
* **ONLINE international Matchmaking Event at the Free From Food Expo** – az élelmiszeripar számára;
* **MBM TOURISM PRAGUE 2021 - Virtual Brokerage Event** – a turisztikai szektor számára.

Folytatódott a pandémiás helyzet által életre hívott, a magyar EEN hálózat által szervezett **Here & Now (Itt & Most) online üzleti partnerkereső kezdeményezés is,** amely elsősorban a Kárpát-medencei régió határokon átnyúló magyar-magyar üzleti együttműködéseit hivatott elősegíteni. Másodsorban a V4 országok, majd pedig a nagy érdeklődésre való tekintettel más európai országok vállalkozói előtt is nyitva állt a lehetőség a magyarországi vállalkozókkal való kapcsolatfelvételre. A zalai EEN iroda a zalai vállalkozások körében népszerűsítette a lehetőséget és szervezett résztvevőket az online B2B platformon keresztül.

A **Here & Now** kezdeményezés zárásaként a magyar konzorcium **2021. december 10**-én egy fizikailag Budapestre szervezett zárórendezvényt tartott **I. Central European Summit** címmel, melyen számos külföldi EEN iroda, külföldi és magyar vállalkozás képviseltette magát a Kárpát-medencei régióból. A rendezvény helyt adott a külföldi kollégákkal történő közvetlen egyeztetésnek, a hálózat jövőjéről történő megbeszélésnek, majd a vállalkozók számára is nyitott konferenciának, számos panelbeszélgetéssel és B2B lehetőséggel.

**2021. december 31-ével véget ért a 2020-2021-es elszámolási időszak**, melyhez pénzügyi és szakmai beszámoló készítési kötelezettség is járult. A beszámolókat és jelentéseket a magyarországi konzorcium vezetője, a HEPA állítja össze és küldi el az Európai Bizottsághoz, melyhez a többi partner, így a ZMVA is, részletes adatokat, leírásokat szolgáltat saját tevékenységéről. 2022 év elején elkészültek és beküldésre kerültek a ZMVA és az egész konzorcium anyagai:

- szakmai teljesítésben mindenhol elértük, sok helyen meg is haladtuk a betervezett indikátorokat;

- pénzügyi teljesítés terén a ZMVA a betervezett 108.420 Euro-s támogatáson túl, további 7.300 Euro uniós forrást tudott lehívni.

Jelenleg a hiánypótlásra illetve ennek hiányában a beszámoló teljes elfogadására várunk.

**2021. december 31-el véget ért az előző 7 éves (2015-2021) projektidőszak is.** Az Európai Bizottság már 2021 júniusában kiírta a pályázatot az EEN hálózat 2022-2025-ig tartó működtetésére. A cél ugyanúgy a KKV-k nemzetközi piacra lépésének, terjeszkedésének, a K+F és innovációs tevékenységének támogatása információszolgáltatással, tanácsadással és üzleti partnerkeresési tevékenységgel, különös hangsúlyt fektetve a KKV-k digitalizációjára, fenntarthatóságára és rugalmasságára (digitalisation, sustainability, resilience). A Bizottság további elvárása az EEN irodák információs csomópontként való működtetése (hub and spoke model), az ügyfeleknek történő egyszeri tanácsadáson túl komplex szolgáltatások nyújtása, a hosszú távú kapcsolatok gondozása (client journey) és a digitalizáció erősítésének szellemében az EDIH központokkal való szoros együttműködés kialakítása.

A magyar konzorcium változatlan formában nyújtotta be pályázatát, melyet a magyar partnerek kollégái közös munkával, folyamatos egyeztetések mellett állítottak össze. A pályázat pozitív elbírálást kapott.

A 2022.01.01-től 2025.06.30-ig tartó projektidőszakra a ZMVA 202.438 Euro-s uniós támogatást nyert el az EEN projekt keretein belül.

A Zala Megyei Vállalkozásfejlesztési Alapítvány kuratóriuma 2/2022. (2022.05.18.) számú határozatával az előterjesztést 5 igen szavazattal elfogadta.

**Határozati javaslat**

A Zala Megyei Közgyűlés elfogadja a Zala Megyei Vállalkozásfejlesztési Alapítvány 2021. évi működéséről szóló beszámolóját.

Határidő: azonnal

Felelős: Dr. Pál Attila, a közgyűlés elnöke